[pic] | COMISIA COMUNITĂŢILOR EUROPENE |

Bruxelles, 28.1.2008

SEC(2008) 101 final

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU

privind cheltuielile FEGA Sistem de avertizare rapidă Nr. 12/2007

CUPRINS

1. INTRODUCERE 3

2. VENITURI ALOCATE 3

3. FONDUL DE RESTRUCTURARE A INDUSTRIEI ZAHăRULUI 4

4. OBSERVAţII PRIVIND EXECUţIA BUGETARă PE ANUL 2007 4

5. CONCLUZII 6

1. INTRODUCERE

Se preconizează că aplicarea provizorie a anului bugetar 2007 (16 octombrie 2006 – 15 octombrie 2007) se va ridica la 42 139,8 MEUR, adică 98,7% din creditele iniţiale. Această sumă include sumele recuperate de la statele membre prin corectarea deciziilor de închidere a conturilor FEGA şi suspendarea şi reducerea rambursărilor lunare ale acestora, impuse în cursul anului. Această sumă include şi o estimare a cheltuielilor, care mai poate fi efectuată direct de Comisie până la 31 decembrie 2007.

Această aplicare provizorie, expusă detaliat în tabelul anexat, prezintă o subutilizare globală de aproximativ 571,9 MEUR, faţă de creditele bugetare iniţiale.

2. VENITURI ALOCATE

Pe baza dispozițiilor articolului 34 din noul Regulament (CE) nr. 1290/2005 privind finanțarea politicii agricole comune, veniturile rezultate din corecțiile financiare efectuate în temeiul deciziilor de închidere de conformitate a conturilor, din nereguli și din prelevările pentru lapte sunt repartizate ca venituri alocate finanțării cheltuielilor FEGA. La momentul întocmirii bugetului pentru 2007, s-a făcut o evaluare a acestor venituri, care ulterior a fost luată în considerare atunci când autoritatea bugetară a adoptat creditele bugetare pentru anul 2007. Și anume:

- veniturile rezultate din prelevările pentru lapte au fost estimate la 349 MEUR; acestea au fost luate în considerare prin reducerea creditelor solicitate pentru sectorul laptelui și al produselor lactate pentru care autoritatea bugetară a acordat o sumă de 587 MEUR;

- veniturile provenite din sumele recuperate în urma închiderii de conformitate și din nereguli au fost estimate la 568 MEUR și, respectiv, 70 MEUR. Suma totală de 638 MEUR a fost luată în considerare prin reducerea creditelor solicitate pentru regimul de plată unică pentru care autoritatea bugetară a acordat o sumă de 27 918 MEUR.

Tabelul din anexă prezintă execuția contului de venituri alocate pentru care, în cursul anului bugetar, s-a colectat suma de 1 159,7 MEUR. Și anume:

- din prelevările pentru lapte, s-a colectat o sumă de aproximativ 362,7 MEUR, în raport cu estimarea inițială de 349 MEUR,

- recuperările rezultate în urma verificării conformității s-au ridicat la aproximativ 557,8 MEUR, faţă de estimările iniţiale de 568 MEUR, şi

- veniturile rezultate din nereguli s-au ridicat la aproximativ 239,3 MEUR, faţă de estimările iniţiale de 70 MEUR.

În conformitate cu normele aplicabile, aceste venituri pot fi utilizate, parțial sau total, pentru a acoperi finanțarea cheltuielilor FEGA, în cazul în care creditele bugetare acordate de autoritatea bugetară nu sunt suficiente pentru a finanța cheltuielile suportate de statele membre. În cazul în care aceste venituri nu sunt utilizate, integral sau parțial, suma neutilizată va fi reportată automat pentru exercițiul bugetar următor.

Ținând seama de subutilizarea preconizată a creditelor pentru bugetul 2007, toate veniturile alocate FEGA se vor reporta pentru 2008 și vor fi utilizate pentru finanțarea necesarului bugetar preconizat pentru exercițiul respectiv.

3. FONDUL DE RESTRUCTURARE A INDUSTRIEI ZAHăRULUI

Sumele temporare acordate pentru restructurarea din sectorul zahărului sunt tratate ca venituri alocate, destinate finanțării ajutorului de restructurare din industria zahărului și a altor ajutoare prevăzute de fondul de restructurare. Pentru anul de piață 2006/2007, aceste sume se referă la contingentele cantitative de zahăr, sirop de inulină și izoglucoză deținute de operatori și urmează să fie colectate și vărsate în Fond de către statele membre în două tranșe, ale căror termene limită sunt 31 martie și, respectiv, 30 noiembrie 2007. La sfârșitul lunii martie, statele membre transferaseră în contul de venituri alocate prima tranșă a sumelor de restructurare datorate, în valoare de 1 287,2 MEUR. Pe de altă parte, în cursul anului bugetar 2007, statele membre au plătit părţilor interesate 551,4 MEUR pentru plăți ale ajutoarelor de diversificare, precum și pentru ajutoare acordate rafinăriilor de zahăr.

Aceste plăţi sunt finanţate din contul de venituri alocate menţionat anterior, iar soldul neutilizat de 735,9 MEUR va fi reportat în 2008 pentru a acoperi plăţile ajutoarelor de restructurare şi alte ajutoare preconizate pentru anul respectiv.

4. OBSERVAţII PRIVIND EXECUţIA BUGETARă PE ANUL 2007

Aplicarea provizorie a bugetului a fost influenţată de mai mulţi factori, care pot fi evidenţiaţi după cum urmează, pentru cele mai importante domenii:

4.1. Factori monetari

Cheltuielile suportate în perioada menționată mai sus țin cont de modificările cursului de schimb dolar/euro. Pentru mare parte din restituirile la export pentru produse agricole, în special pentru cereale și zahăr, cheltuielile sunt influențate de modificările suferite de această rată de schimb.

În conformitate cu articolul 21 din Regulamentul (CE) nr. 1290/2005, bugetul adoptat de autoritatea bugetară a fost întocmit pe baza cursului mediu de schimb pentru perioada iulie-septembrie 2006, și anume de 1 EUR = 1,27 USD. Trebuie menționat faptul că, pentru perioada 1 august 2006 – 31 iulie 2007, cursul mediu de schimb a fost aproximativ egal cu 1 EUR = 1,31 USD, adică mai mare cu 3,1% decât cursul utilizat pentru întocmirea bugetului pe anul 2007.

4.2. Măsuri de piaţă (- 746,8 MEUR)

Intervenţiile pe pieţele agricole au demonstrat o subutilizare a creditelor bugetare în valoare de 746,8 MEUR. Creditele pentru cereale, restituirile pentru produsele care nu sunt incluse în anexa I, fructe şi cereale reprezintă cele mai importante exemple de subutilizări, în timp ce în sectorul zahărului s-a înregistrat cea mai semnificativă depăşire a creditelor.

[NB: Între paranteze este prezentat nivelul de depăşire (+) sau subutilizare (-) a creditelor].

4.2.1. Cereale (– 649,3 MEUR)

Condițiile interne și externe extrem de favorabile au dominat piața cerealieră în acest an, ceea ce a dus la prețuri mai mari pe piețele interne și internaționale. Subutilizarea care a rezultat a avut următoarele cauze:

- profiturile nete semnificative obţinute pentru buget, deoarece achiziţiile de cereale în stocul public au fost foarte slabe şi cantităţi foarte mari de cereale au fost vândute din stocul public, ceea ce a determinat creşterea preţurilor, precum și

- cheltuielile mai mici înregistrate pentru restituirile la export pentru cereale, rata de restituire fiind fixată la 0 pentru cea mai mare parte a anului bugetar.

4.2.2. Restituirile pentru produsele neincluse în anexa 1 (- 113,8 MEUR)

Şi în acest sector condiţiile interne şi externe extrem de favorabile de pe pieţele cerealelor şi produselor lactate au condus la o reducere generală a ratelor restituirii la export şi la costuri mai mici ale restituirilor la export pentru produsele agricole prelucrate. Aceasta a avut drept consecinţă subutilizarea creditelor bugetare.

4.2.3. Zahăr (+ 132,5 MEUR)

Depășirea actuală a creditelor bugetare s-a datorat creşterii costurilor restituirilor la export suportate de statele membre, deoarece cantitățile de zahăr exportat, atât zahăr provenit de pe piețele libere, cât și din stocul public, au fost mult mai mari în comparație cu previziunile pentru bugetul 2007. În parte, această situaţie s-a datorat faptului că în cadrul fondului de restructurare a industriei zahărului s-au retras cantităţi de zahăr mult mai mici decât cele preconizate.

4.2.4. Fructe și legume (− 69,9 MEUR)

Această subutilizare a creditelor bugetare s-a datorat iniţial cheltuielilor reduse suportate de statele membre drept urmare a reducerii cantităţilor de tomate pentru care se acorda ajutor de transformare şi a scăderii aportului de fonduri operaţionale pentru organizaţiile de producători faţă de estimările reţinute din bugetul pentru 2007.

4.2.5. Lapte și produse lactate (+ 51,2 MEUR)

Condiţiile interne şi externe extrem de favorabile pentru pieţele de lactate au avut drept consecinţă scăderea cheltuielilor statelor membre pentru restituirile la export pentru produsele lactate, pentru stocarea publică a untului şi pentru ajutoarele pentru desfacerea pe piața internă a laptelui degresat.

Cu toate acestea, această depăşire a creditelor bugetare este de natură tehnică. Începând cu bugetul pentru anul 2007, veniturile rezultate din prelevările pentru lapte, estimate iniţial la 349,0 MEUR, au fost tratate separat, ca venituri alocate FEGA. Creditele bugetare pentru anul 2007 solicitate şi acordate de autoritatea bugetară pentru acest sector au reprezentat venitul net, fiind în mod esenţial mai mici cu această sumă. Acesta este motivul pentru care a avut loc această depăşire a creditelor bugetare.

Dacă s-ar fi luat în considerare veniturile obţinute din prelevările pentru lapte, despre care s-a estimat iniţial că vor fi alocate sectorului laptelui, ar fi rezultat o subutilizare de –297,8 MEUR pentru acest sector.

4.3. Ajutoare directe (+ 167,2 MEUR)

Această depăşire rezultă din cheltuielile mai mari suportate de statele membre pentru sistemul de plată unică şi alte ajutoare directe, faţă de creditele reţinute din bugetul pentru anul 2007 pentru finanţarea acestor măsuri.

Cu toate acestea, şi această depăşire a creditelor bugetare este de natură tehnică. Începând cu bugetul pentru anul 2007, veniturile rezultate veniturile rezultate în urma verificării conformității și a neregulilor, estimate iniţial la 638,0 MEUR, au fost tratate separat, ca venituri alocate FEGA. Creditele bugetare pentru anul 2007 solicitate şi acordate de autoritatea bugetară pentru acest sector au reprezentat venitul net, fiind în mod esenţial mai mici cu această sumă. Acesta este motivul pentru care a avut loc această depăşire a creditelor bugetare.

În cazul în care veniturile rezultate în urma verificării conformității și a neregulilor, care inițial ar fi trebuit să fie alocate sistemului de plăți unice, ar fi luate în considerare, ar rezulta o executare insuficientă de − 470,8 MEUR la capitolul ajutoarelor directe.

4.4. Auditul cheltuielilor agricole

4.4.1. Închiderea conturilor exercițiilor financiare precedente (+ 79,9 MEUR)

Comisia a luat toate deciziile de închidere a conturilor care ar trebui să fie executate până la sfârșitul exercițiului bugetar curent. Suma netă recuperată în urma rectificărilor impuse prin aceste decizii a fost de aproximativ – 74,7 MEUR. Această valoare, în raport cu suma de – 178,0 MEUR, care a fost prevăzută în bugetul pe anul 2007, conduce la o subutilizare a creditelor bugetare. Acest deficit al sumelor recuperate trebuie acoperit şi va conduce la o creştere corespunzătoare a cheltuielilor pentru FEGA.

5. CONCLUZII

Condițiile favorabile de pe piețele interne și externe care au caracterizat exercițiul bugetar 2007 au dus la prețuri extrem de mari, în special pe piețele de cereale și produse lactate. În consecinţă, au fost lichidate stocurile publice în aceste sectoare, fapt care, împreună cu nivelurile mai scăzute ale ratelor restituirilor la export, a dus la realizarea unor economii la cheltuielile FEGA. Pe de altă parte, exportarea unor cantități mai mari de zahăr a dus la creșterea cheltuielilor cu restituirile la export pentru zahăr. Aceşti factori au avut drept rezultat o subutilizare a creditelor bugetare pentru 2007 alocate măsurilor de piață. Această subutilizare se compensează parțial prin cheltuieli mai mari cu ajutoare directe și cu acoperirea deficitului de recuperare preconizat în cadrul procedurii de închidere a conturilor. Rezultatul net pentru creditele bugetare pentru anul 2007 a fost o subutilizare de aproximativ 571,9 MEUR. În consecinţă, valoarea totală, de 1 159,7 MEUR, a venitului alocat pentru FEGA în 2007 va fi reportată în 2008, fiind deja inclusă în propunerea din scrisoarea a doua de modificare a proiectului preliminar de buget pentru anul 2008.

Având în vedere subutilizarea bugetului pentru anul 2007, Comisia a propus autorităţii bugetare, prin prezentarea Modificării de buget nr. 7/2007, reducerea creditelor iniţiale pentru FEGA cu 400,0 MEUR.

ANEXĂ

[pic]